《戏用迈韵呈吴傅朋兼简梁宏父向巨原》
宋代·洪皓

忧患二毛侵，目睫亦毵毵。
篇什弃置久，遑暇阅龙龛。
吴侯主诗盟，欲从靳如骖。
古风风格老，叙事若绮谈。
宦情既淡薄，世故应饮谙。
置驿复郑庄，好奇过岑参。
优游聊卒岁，俯仰自无惭。
近取忘年友，得一乃分三，
梁向竞爽姿。迈也恐不堪，
辄持水中蒲，拟并浦上柟，
诸公不鄙夷，细流纳江潭，
有酒必晚饮，分题许同探。
向子忽话别，寒霜万岭含。
千里足勿惮，一行心亦甘。
青冥定特达，高贤上所贪。
江头春色回，和气已醺酣。
伊郁思陶写，故人居巷南。

作者简介：洪皓（1088～1155），字光弼，徽宗政和五年（1115）进士。历台州宁海主簿，秀州录事参军。宋代词人。